text: Blå bog: Eva Kjer Hansen
  23 februar 2016 kl. 19.52
  Eva Kjer Hansen (V) er færdig som miljø- og fødevareminster. Her er hendes blå bog.
  Det er 240 dage siden regeringen tiltrådte.
  Eva Kjer Hansen blev valgt til Folketinget for Venstre første gang den 12. december 1990, så hun har lige fejret 25-års jubilæum som medlem af Folketinget.
  Hun er opstillet i Kolding Sydkredsen, og blev senest valgt til Folketinget den 18. juni sidste år. Hun fik 7.647 personlige stemmer i Sydjyllands Storkreds.
  Hun har siden 28. juni 2015 været miljø- og fødevareminister. Hun var fra 2007 til 2010 minister for fødevarer, landbrug og fiskeri. Fra 2004 til 2007 var hun socialminister og minister for ligestilling. Begge dele i Anders Fogh Rasmussens regering.
  Fra 1994 til 1999 var hun medlem af Europa-Parlamentet.
  Eva Kjer Hansen er uddannet cand.polit. fra Københavns Universitet i 2012.
  Eva Kjer Hansen er født den 22. august 1964 i Aabenraa. Hun er datter af landmand Hans Hansen og Ellen Kjer Hansen. Hun er mor til tre piger og bor i Aabenraa.
  